b'\n_START_ARTICLE_\nViipurin merkinantokomppania\n_START_SECTION_\nToiminta\n_START_PARAGRAPH_\nViipurin merkinantokomppania perustettiin vajaat kaksi viikkoa sis\xc3\xa4llissodan alkamisen j\xc3\xa4lkeen 8. helmikuuta 1918. Se oli Helsingin ja Valkeakosken naiskaartien ohella ensimm\xc3\xa4isi\xc3\xa4 sis\xc3\xa4llissodan aikana perustetuista noin 20 naiskaartista. Komppaniaan liittyi noin 150 ty\xc3\xb6l\xc3\xa4isnaista, jotka saivat koulutusta muun muassa aseiden k\xc3\xa4sittelyss\xc3\xa4 sek\xc3\xa4 erilaisissa viestiteht\xc3\xa4viss\xc3\xa4. Sen j\xc3\xa4senet toimivat aluksi vartiopalveluksessa ja tekiv\xc3\xa4t my\xc3\xb6s kaupungin ulkopuolelle suuntautuneita tiedusteluretki\xc3\xa4. My\xc3\xb6hemmin Viipurin merkinantokomppanian naiset osallistuivat Antrean rintaman ja Viipurin taisteluihin._NEWLINE_13. huhtikuuta Antreassa k\xc3\xa4ydyss\xc3\xa4 Pullilan taistelussa kaatui kahdeksan komppanian naista. Lis\xc3\xa4ksi useita teloitettiin Viipurin valtauksen j\xc3\xa4lkeen toukokuussa. Jotakin antautui valkoisille, mutta suurin osa merkinantokomppanian j\xc3\xa4senist\xc3\xa4 onnistui pakenemaan Neuvosto-Ven\xc3\xa4j\xc3\xa4lle. Siell\xc3\xa4 heit\xc3\xa4 liittyi Toini M\xc3\xa4kel\xc3\xa4n kokoamaan Pietarin suomalaiseen naiskomppaniaan, joka muun muassa osallistui taisteluihin suomalaista Aunuksen retkikuntaa vastaan kes\xc3\xa4ll\xc3\xa4 1919.'